Trine Lind

Trine Lind (født 1946) er en norsk journalist og komminikasjonsrådgiver. Hun var ansatt i NRK i over ti år og hatt lederstillinger i Sosialdepartementet, Oslo lufthavn, Rikshospitalet og Oslo universitetssykehus.

Lind er født i Tromsø, men vokste opp i Hammerfest og (fra hun var 12) Hokksund i Buskerud. Hun er datter av kjøpmann Erling Angel Olsen (1913–1985) og Mary Lind Herø (1923–2019). Hennes farfar er Rudolf Joachim Martin Olsen (1876–1966), som var bødker og arbeidsformann på Feddersen & Nissens ishavsbruk i Hammerfest. 

Lind er cand.mag. (1970) fra Universitetet i Oslo med fagene fransk, statsvitenskap og sosiologi. Hun har også studert ved Handelshøyskolen BI og Norges Handelshøyskole.

Fra 1970 til 1982 var hun ansatt i NRK hvor hun arbeidet som journalist og reporter i Dagsnytt. Hun var også en periode korrespondent i København. Hun arbeidet deretter som informasjonsleder i Sosialdepartementet. I 1988 var hun redaksjonssjef i Barne- og ungdomsavdelingen NRK radio. Fra 1989 til 1993 var hun informasjonssjef i Norges almenvitenskapelige forskningsråd. Deretter ble hun direktør for informasjon og samfunnskunnskap ved Oslo lufthavn, Gardermoen i bygge- og åpningsperioden 1993–1998. Fra 2000 til 2009 var hun kommunikasjonsdirektør ved Rikshospitalet. Fra 2009–2011 Stab samhandling og internasjonalt samarbeid ved Oslo universitetssykehus HF. Hun pensjonerte seg i 2011.

I tillegg har Lind undervist i radiojournalistikk og nyhetsjournalistikk ved Norsk Journalisthøgskole og i forskningsformidling ved Institutt for Journalistikk. Trine Lind er initiativtaker til Nysgjerrigperprisen som deles ut av Forskningsrådet til «forskningsprosjekter» blant elever i grunnskolen siden 1989.

Hun er gift (1975) med Torstein Bugge Høverstad og har to barn.

 Kilder 
 Hvem Hva Hvor 1998, side 121

 Referanser 

Kategori:Norske journalister
Kategori:Norske kommunikasjonsfolk
Kategori:Norske radiojournalister
Kategori:NRK-journalister
Kategori:NRK-korrespondenter
Kategori:Personer fra Hammerfest kommune
Kategori:Personer fra Øvre Eiker kommune